Energikrisen og de stigende varmepriser har ramt danskerne hårdt. I Aalborg har prisstigningerne ramt førtidspensionist Diannie Tekin så hårdt, at hun har valgt helt at slukke for radiatoren. - Jeg har ikke råd til at tænde for varmen. Med en førtidspension til at betale både mad, husleje, el og varme, kan det ikke lade sig gøre, siger Diannie Tekin. Den seneste uge er temperaturerne styrtdykket, og det kan mærkes blandt de danskere, der føler sig tvunget til at slukke for varmen. TV 2 har besøgt Diannie Tekin for at finde ud af, hvordan hun så bærer sig ad med at holde varmen i lejligheden i det sydøstlige Aalborg, når det ikke en mulighed at tænde for radiatoren igen, selv om der er koldt i lejligheden. - Det kommer ikke til at ske. Det er for dyrt. Hvis jeg skulle tænde for varmen, skulle der ske et mirakel med madpriserne og varmepriserne, siger Diannie Tekin. Bruger biopejs I stedet bruger Diannie Tekin en biopejs for at varme lejligheden op for at holde nattekulden fra døren inden hun går i seng. Og så sover hun ellers med to dyner, iført nattøj og en heldragt over nattøjet samt tykke sokker - og udslået hår. - Jeg plejede ellers at sætte håret op inden jeg skille sove. Men det giver ekstra varme, når det er slået ud. Det er sådan nogle små fif, man lærer, siger Diannie Tekin. Advarer mod at slukke helt Men både brandfolk og boligeksperter advarer mod Diannie Tekin løsning med at slukke helt for radiatoren i boligen. - Det er ikke en god idé helt at slukke for radiatoren, for det kan give nogle andre problemer i form at fugt og skimmelsvamp. Men det er en god idé at sænke temperaturen lidt, det kan spare rigtigt meget energi, siger Jarl Vagn Hansen, formand for bestyrelsen i Danske Beredskaber. - Hvis vi begynder at komme under 18 grader og der er fugt i luften, så er der meget stor risiko for skimmelsvamp, og det vil vi helst ikke have ind i boligen, siger Tue Patursson, ekspert i indeklima hos videncentret Bolius. Hos Danske Beredskaber frygter man også at kombinationen af kulde og danskernes forsøg på at spare ved at bruge alternative varmekilder, kan give brandfolk over hele landet travlt med at slukke brande i huse og lejligheder den kommende vinter. Anskaf en røgalarm Jarl Vagn Hansen advarer mod at bruge alternative varmekilder. - De varmekilder, der er beregnet til udendørs brug, skal blive udendørs. Hvis man tager dem med indendørs, risikerer man, de antænder en brand, og man risikerer også kulilteforgiftning, siger Jarl Vagn Hansen. Bjarne Nigaard, sekretariatschef i Danske Beredskaber, opfordrer også folk til at omgås alternative varmekilder med forsigtighed. Han anbefaler alle danskere, der prøver at spare på varmen i disse tider, at anskaffe sig en røglarm. - Den hjælper, så man kommer ud i tide - hvis det går galt, siger Bjarne Nigaard.
Brandfolk og boligeksperter advarer mod at lukke helt for radiatoren - det kan medføre fugt og skimmelsvamp.